b'\n_START_ARTICLE_\nTiss\xc3\xb8ringen\n_START_PARAGRAPH_\nTiss\xc3\xb8ringen er en stor halsring i guld, der stammer fra vikingetiden, som blev fundet ved Tiss\xc3\xb8 p\xc3\xa5 Vestsj\xc3\xa6lland i 1977. Med en v\xc3\xa6gt p\xc3\xa5 1,83 kg er tiss\xc3\xb8ringen det st\xc3\xb8rste guldfund fra denne periode i Danmarks historie. Den blev fundet i forbindelse med, markarbejde i et omr\xc3\xa5de, hvor der tidligere er gjort fund af andre genstande fra vikingetiden, heriblandt v\xc3\xa6rkt\xc3\xb8j, skeletter, flere andre kostbare smykker i s\xc3\xb8lv samt de ark\xc3\xa6ologiske spor efter en stormandsg\xc3\xa5rd._NEWLINE_Ringen best\xc3\xa5r af otte store guldtr\xc3\xa5de, der er flettet sammen parvis og derefter snoet. Et stykke er g\xc3\xa5et tabt, muligvis i forbindelse med at fundet blev pl\xc3\xb8jet op. Ringen har oprindelig haft en v\xc3\xa6gt p\xc3\xa5 omkring 2 kg._NEWLINE_Den er udf\xc3\xb8rt i s\xc3\xa5kaldt borrestil, som var fremherskende fra omkring 850-1000._NEWLINE_Allerede ved fundet i 1977 blev den en del af Nationalmuseets samling, hvor den i dag er udstillet._NEWLINE_Der er fremstillet en kopi af tiss\xc3\xb8ringen til Formidlingscenter Fugledeg\xc3\xa5rd, der er en del af Naturpark \xc3\x85mosen.\n_START_SECTION_\nTyveri i 1994\n_START_PARAGRAPH_\nDen 21. juni 1994 blev Tiss\xc3\xb8ringen stj\xc3\xa5let, da den var udstillet p\xc3\xa5 Moesgaard Museum i Aarhus. Det var det st\xc3\xb8rste guldtyveri siden Guldhornene blev stj\xc3\xa5let i 1802. Angiveligt skulle to m\xc3\xa6nd have st\xc3\xa5et for tyveriet, og i 2004 kom det frem, at fodboldspilleren Stig T\xc3\xb8fting var en af mellemm\xc3\xa6ndene ved tilbageleveringen af det stj\xc3\xa5lne guld. Otte dage efter tyveriet blev tiss\xc3\xb8ringen, samt flere andre v\xc3\xa6rdifulde genstande, leveret tilbage til Aarhus Politi. Der var fastsat en dus\xc3\xb8r p\xc3\xa5 125.000 kr, men ih\xc3\xa6ndehaverne af det stj\xc3\xa5lne guld kr\xc3\xa6vede 175.000 kr, hvilket de fik, p\xc3\xa5 trods af efterf\xc3\xb8lgende kritik.'